1.  ปัจจัยความเสี่ยง

1.1 ความเสี่ยงจากการพึ่งพิงผู้บริหารระดับสูง

ผู้ร่วมก่อตั้งบริษัทและเป็นผู้บริหารหลักของบริษัท ทั้ง 3 คน ซึ่งได้แก่ นายณรงค์ ทัศนนิพันธ์
นายทัชชะพงศ์ ประเวศวรารัตน์ และนายทรงศักดิ์ วิสุทธิพิทักษ์กุล
เป็นวิศวกรที่มีประสบการณ์มายาวนานในวงการธุรกิจก่อสร้างโดยเฉพาะการก่อสร้างงานใต้ดินกว่า
33 ปี จึงเป็นที่รู้จักและยอมรับโดยทั่วไปของผู้ออกแบบ บริษัทวิศวกรที่ปรึกษา
ตลอดจนเจ้าของโครงการต่างๆ ซึ่งเป็นคุณสมบัติที่มีส่วนสำคัญในการติดต่อกับลูกค้า

อย่างไรก็ตามบริษัทได้เล็งเห็นถึงความเสี่ยงจากการพึ่งพิงผู้บริหารทั้ง 3 คนดังกล่าว
โดยมีการเตรียมความพร้อมของบุคลากรในแต่ละแขนงเพื่อให้สามารถขึ้นมารองรับงานของผู้บริหารระดับสูงได้
เช่น การสรรหาบุคลากรมืออาชีพเข้ามาช่วยบริหารงาน
การริเริ่มให้มีการสร้างสัมพันธ์ระหว่างผู้บริหารระดับกลางและระดับปฏิบัติการของบริษัทกับเจ้าหน้าที่ผู้ควบคุมงานและระดับปฏิบัติการของลูกค้าที่เป็นทั้งหน่วยงานราชการและเอกชน
เพื่อให้สามารถรักษาสัมพันธ์อันดีของผู้บริหารรุ่นต่อไป

1.2 ความเสี่ยงจากการพึ่งพาวิศวกร

ธุรกิจของบริษัทต้องอาศัยผู้ที่มีความรู้ความเชี่ยวชาญและประสบการณ์งานออกแบบ วางแผน
และดำเนินการก่อสร้างตามแผนที่วางไว้ ซึ่งหมายถึงวิศวกรในระดับผู้ช่วยผู้จัดการใหญ่
(Executive Vice President) ผู้จัดการโครงการ (Project Manager)
และวิศวกรผู้ควบคุมงาน (Project Engineer หรือ Foreman)
หากบริษัทสูญเสียบุคลากรเหล่านี้ไปย่อมส่งผลกระทบต่อความสามารถในการรับงาน
ตลอดจนผลการดำเนินงานของบริษัทในอนาคตได้

อย่างไรก็ตามผู้ช่วยผู้จัดการใหญ่ (Executive Vice President) ผู้จัดการโครงการ
(Project Manager) หรือ วิศวกรผู้ควบคุมงาน (Project Engineer)
ของบริษัทส่วนใหญ่ร้อยละ 90 ล้วนมีอายุงานกับบริษัทประมาณ 10 – 20 ปี ขึ้นไป
ทั้งนี้เนื่องจากที่ผ่านมาบริษัทมีนโยบายการบริหารทรัพยากรบุคคลที่ดี
โดยมีการพัฒนาบุคลากรอย่างต่อเนื่อง
ส่งบุคลากรเข้าร่วมการสัมมนาทั้งในประเทศไทยและต่างประเทศ ตลอดจนมีมาตรการจูงใจต่างๆ
ที่สามารถแข่งขันกับตลาดได้ เพื่อรักษาบุคลากรให้ทำงานกับบริษัท และเพื่อลดปัญหาดังกล่าว
บริษัทได้ดำเนินการให้สถาบันการศึกษาต่างๆ
ส่งนักศึกษาจากคณะวิศวกรรมศาสตร์เข้าฝึกงานที่บริษัทเป็นประจำทุกปี
ทำให้มีบัณฑิตที่สำเร็จการศึกษาจากสถาบันต่างๆ ดังกล่าวให้ความสนใจที่จะร่วมงานกับบริษัทต่อไป
และบริษัทยังมีการมอบทุนการศึกษาให้กับสถาบัน AIT จำนวน 2 ทุน
เพื่อเป็นการศึกษาต่อในระดับปริญญาโท สาขาวิศกรรมปฐพี และยังมอบทุนการศึกษาระดับปริญญาเอก
1 ทุน กับพนักงานของบริษัทฯ ในสาขาวิศวกรรมปฐพี

4.  ความเสี่ยงจากการที่ลูกค้าไม่ปฏิบัติตามสัญญา

ความเสี่ยงจากคู่สัญญาไม่ปฏิบัติตามข้อกำหนดในสัญญา
โดยเฉพาะเรื่องการชำระเงินตามความสำเร็จของงาน
ซึ่งอาจก่อให้เกิดความเสียหายแก่ผลการดำเนินงานของบริษัทได้
อย่างไรก็ตามบริษัทมีนโยบายในการป้องกันความเสี่ยงดังกล่าว
โดยการวิเคราะห์ฐานะทางการเงินของลูกค้าก่อนการรับงาน หรือการหาข้อมูลของลูกค้าอื่นเพิ่มเติม
หรือมีการเรียกเก็บเงินล่วงหน้าก่อนเริ่มดำเนินงานรวมถึงการเรียกเก็บเงินตามผลงานที่ทำเสร็จ

1.4 ความเสี่ยงจากเปลี่ยนแปลงราคาวัตถุดิบที่ใช้ในการก่อสร้าง

ลักษณะการรับงานของบริษัทสามารถจำแนกเป็น 2 ลักษณะ คือ (1)
งานที่รับเหมาค่าแรงงานและค่าวัตถุดิบ และ (2) งานที่รับเหมาเฉพาะค่าแรงงานอย่างเดียว
ในกรณีที่บริษัทรับงานประเภทที่ (1) ซึ่งต้องรับผิดชอบทั้งการก่อสร้างและการจัดซื้อวัตถุดิบนั้น
ทำให้มีความเสี่ยงเรื่องต้นทุนการดำเนินงานสูงขึ้นจากความผันผวนของราคาหรือการขาดแคลนวัตถุดิบ
เนื่องจากบริษัทจะต้องเสนอราคารับเหมาล่วงหน้าก่อนเริ่มดำเนินงาน
อย่างไรก็ตามผลกระทบดังกล่าวอาจไม่สูงมากนักเมื่อเทียบกับธุรกิจรับเหมาก่อสร้างอื่น ๆ เนื่องจาก

-   ลักษณะของงานส่วนใหญ่ที่บริษัท รับเหมา จะมีช่วงระยะเวลาการทำงานค่อนข้างสั้น
    คือโดยเฉลี่ยประมาณ 3-5 เดือน ต่อโครงการ
    ทำให้บริษัทสามารถควบคุมราคาวัสดุที่ต้องใช้ในการก่อสร้างได้

-   วัตถุหลักมีเพียง 2 รายการ คือ คอนกรีตผสมเสร็จและเหล็กเส้น
    ซึ่งบริษัทเป็นลูกค้ารายใหญ่ของผู้จัดจำหน่ายวัสดุดังกล่าว
    ทำให้สามารถเจรจาต่อรองโดยอาศัยความสัมพันธ์ที่ดีกับผู้จัดจำหน่ายวัตถุดิบรายใหญ่
    และกำหนดราคาคงที่ในระยะเวลาหนึ่งๆได้ นอกจากนี้ในกรณีที่ราคาวัสดุผันผวนมาก
    บริษัทอาจซื้อวัตถุดิบทั้งจำนวนที่บริษัทประมาณว่าจะต้องใช้ในงานที่รับจ้างไว้แล้ว
    และกำหนดให้ผู้จัดจำหน่ายทยอยส่งวัสดุให้บริษัทเมื่อจะมีใช้งานจริง

-   น้ำมันดีเชล มีการปรับปรุงราคาเป็นแบบลอยตัวซึ่งมีผลกระทบด้านต้นทุนของบริษัท
    บริษัทได้ให้ความสำคัญในเรื่องนี้เป็นอย่างมากและติดตามความผันผวนของราคาอย่างใกล้ชิด
    หากแนวโน้นของราคาเพิ่มสูงขึ้นซึ่งมีผลกระทบกับต้นทุนดำเนินการ
    บริษัทจะทำการปรับราคาเพิ่มขึ้นในการรับงานต่อไปเพื่อชดเชยต้นทุนที่เหมาะสม
    และคำนึงถึงศักภาพการแข่งขันในตลาดประกอบด้วย

1.5 ความเสี่ยงจากการดำเนินงานไม่เสร็จตามกำหนดหรืองานไม่ได้คุณภาพตามที่กำหนด

โดยทั่วไปงานก่อสร้างที่บริษัทดำเนินการอยู่นั้นจะมีค่าปรับในกรณีที่มีการดำเนินงานล่าช้ากว่าที่กำหนดซึ่งปกติมีอัตราร้อยละ
0.01 ของมูลค่างานต่อวัน
และมีการกำหนดค่าปรับสูงสุดเป็นจำนวนวันหรือเป็นร้อยละของมูลค่างานในกรณีที่งานที่ส่งมอบไม่ได้มาตรฐานตามแบบที่กำหนด
ซึ่งหากมีเหตุการณ์ใดๆ ดังกล่าวเกิดขึ้น บริษัทจะต้องดำเนินการแก้ไขให้ถูกต้อง
ส่งผลให้ต้นทุนสูงขึ้นและเสียเวลาในการทำงานเพิ่มมากขึ้น
อย่างไรก็ตามหากความล่าช้าของการดำเนินงานนั้นมิได้มีสาเหตุมาจากบริษัท อาทิเช่น
การเปลี่ยนแปลงแบบการก่อสร้าง หรือสถานที่ที่รับมอบไม่พร้อมที่จะสามารถดำเนินการได้
หรือสภาพดินฟ้าอากาศไม่เอื้ออำนวย โดยเฉพาะในช่วงฤดูฝน
ซึ่งการปฏิบัติการของผู้รับเหมาก่อสร้างจะเป็นไปด้วยความยากลำบากถ้าไม่มีการวางแผนงานที่ดีพอนั้น
บริษัทจะสามารถเจรจาและชี้แจงให้ผู้ว่าจ้างทราบและสามารถขอยืดเวลาการดำเนินงานออกไปได้
ทั้งนี้ในระยะที่ผ่านมาบริษัทยังไม่เคยถูกปรับอันมีสาเหตุมาจากการส่งงานล่าช้า
เนื่องจากบริษัทมีประสบการณ์ด้านงานก่อสร้างมาเป็นเวลานาน
จึงสามารถวางแผนการทำงานและเตรียมมาตรการป้องกันปัญหาและอุปสรรคที่คาดว่าจะเกิดขึ้นล่วงหน้า
โดยการเตรียมความพร้อมทั้งในเรื่องเครื่องมือและอุปกรณ์ในการทำงาน
จำนวนของวิศวกรผู้ควบคุมงานที่มีประสบการณ์ในการทำงาน ตลอดจนเทคนิคการก่อสร้างแบบใหม่ๆ

1.6 ความเสี่ยงเรื่องสัดส่วนการถือหุ้นของผู้ถือหุ้น (Control Dilution)
และผลกระทบต่อราคาหุ้น (Price Dilution)

ก่อนการเสนอขายหุ้นต่อประชาชนในครั้งนี้ บริษัทฯได้จัดสรรและเสนอขายหุ้นสามัญ จำนวน
40,000,000 หุ้น คิดเป็นร้อยละ 19.05
ของทุนชำระแล้วภายหลังการเสนอขายหุ้นในครั้งนี้ให้แก่ผู้ถือหุ้นเดิม ในราคาตามมูลค่าที่ตราไว้
ซึ่งเป็นราคาที่ต่ำกว่าการเสนอขายหุ้นในครั้งนี้
ดังนั้นเมื่อหุ้นสามัญเข้าซื้อขายในตลาดหลักทรัพย์แห่งประเทศไทยและพ้นระยะเวลาการห้ามซื้อขาย
ผู้ลงทุนอาจได้รับผลกระทบหากราคาหุ้นลดลง (Price Dilution) ร้อยละ 14.29
จากการที่ผู้ถือหุ้นเดิมนำหุ้นดังกล่าวออกขาย

นอกจากนี้ เมื่อวันที่ 7 กรกฎาคม 2547 และวันที่ 2 กันยายน 2547
ที่ประชุมวิสามัญผู้ถือหุ้นของบริษัทครั้งที่ 1/2547 และครั้งที่ 2 ได้มีมติให้ออกหุ้นสามัญจำนวน 5
ล้านหุ้นเพื่อรองรับการใช้สิทธิของใบสำคัญแสดงสิทธิที่เสนอขายต่อบุคคลทั่วไปซึ่งเป็นกรรมการและพนักงานของบริษัทฯ
โดยไม่คิดมูลค่า (-0- บาท) อัตราการใช้สิทธิ 1 หน่วยต่อ 1 หุ้นสามัญ ราคาใช้สิทธิเท่ากับ 5
บาทต่อหุ้น อายุ 3 ปีนับแต่วันที่ออกใบสำคัญแสดงสิทธิ
ทั้งนี้หากกรรมการและพนักงานของบริษัทฯที่ได้รับการจัดสรรใบสำคัญแสดงสิทธิใช้สิทธิตามใบสำคัญแสดงสิทธิทั้งจำนวน
จะส่งผลกระทบต่อสิทธิในการออกเสียงและสัดส่วนการถือหุ้นของผู้ถือหุ้น (Control Dilution)
ภายหลังการเสนอขายหุ้นสามัญเพิ่มทุนต่อประชาชนลดลงได้
ทั้งนี้สามารถคำนวณสิทธิในการออกเสียงและสัดส่วนการถือหุ้นของผู้ถือหุ้นลดลงประมาณ ร้อยละ
2.33 และเมื่อวันที่ 15 ตุลาคม 2547 บริษัทฯ
ได้ออกใบสำคัญแสดงสิทธิให้กับกรรมการและพนักงานของบริษัท